J. Mikolaj, podpredseda vlády a minister školstva SR: (2008-07-01):
Pani poslankyňa Smolková, poviem to tak do vzduchu. Pani poslankyňa Smolková, ďakujem pekne. Myslím si, že ste odhadli, o čom zákon je. Pán poslanec Bauer tu, žiaľ, nie je, tak nebudem mu odpovedať, i keď si myslím, že ten jeho návrh je skôr tak o slovíčkach, o textoch. Ale tiež nie som si istý, či vytváranie mechanizmov je pekne po slovensky, či to my nemáme lepšie ako aktívne demokratické občianstvo. Tam v tom nejaký pátos tiež znie aj nie. Pán Ivančo takisto tu nie je. Pani poslankyňa Rosová, ešte k tej vašej poznámke. Áno, stala sa chyba. Stala sa chyba, pán minister zdravotníctva nový prišiel za mnou, že by to chcel ako nový minister napraviť, či by som mu nepomohol. Som povedal, že, samozrejme, mu pomôžem. Takže sa pripravila úprava tak, aby mohla byť k prvému semestru platná. Je iná, ako bola vaša a ako bola pána poslanca Fronca. Takže sme súhlasili s tým, aby sa pomohlo študentom. A upozorňovali na nás študenti, nie opozícia, ale v tomto prípade študenti pred vami. Súhlasím aj s tým, že v § 4 písm. g) je preklep, je chyba, ale akurát tá, že dvakrát opakujeme to isté slovo. Môžeme to opraviť, nevidím v tom problém. K tomu, že vám vadí slovo mládež. Je tam aj slovo mladý, máme tam aj mladých vedúcich, sa mi zdá. Áno, je tam aj mladý vedúci. Je to konzultované s Jazykovedným ústavom Slovenskej akadémie vied. Takže možnože by bolo treba aj s tými to odkonzultovať, ale dal som taký príkaz a toto sa udialo. Takže či to vám niečo pripomína alebo nie, tak to už by som nechal na vás, ale zákonná legislatíva je taká. Tiež si myslím, že toho nánosu tam aj vy máte v tých svojich návrhoch dosť. Pán poslanec Kahanec, ja si predsa len myslím, ak to mám tak zhrnúť, že tá akreditácia, veď to je oponentúra, ktorá nám vyšla zo skutočnosti, z finančných kontrol. Vy hovoríte, stačí finančná kontrola. Ale ja mám tie finančné kontroly, môžem vám ich dať. A tam sa ukazuje, že finančná kontrola to už chytá za chvost, keď už je neskoro. A naozaj sa nám stáva, že tam sa také veci objavujú, ktoré naozaj majú ďaleko od tej podstaty a toho dôvodu. A nestačí, aby sme to na konci chytali. A nemôže to robiť hocikto. To tiež uznáte, pretože inak sa môže len narobiť viac škody ako osohu. Však nám tu všelikto chodí. Takže ja si myslím, že tá akreditácia, tak ako je to bežné v Európe, neuškodí, aby sme sa pozreli, kto čo chce a kam idú štátne peniaze. My sme predsa povinní, zodpovední. Tu sa nedá rozprávať iba o efektívnosti, ale aj tá musí byť, aby sme dohliadli na každú korunu. Však to platí štát, financuje to štát. Takže nebál by som sa toho. Kto to myslí úprimne a vážne, tak vôbec by som sa u toho nebál, že tá akreditácia toho bude. Pani poslankyňa Sabolová, ja skutočne odmietam, ja naozaj odmietam, aby sme otvárali školskú reformu, pretože vy chcete, aby sa o tom pozmeňujúcom návrhu hlasovalo, ale o tom sa presne v takejto dikcii už hlasovalo nedávno. Tie termíny dáva pán poslanec Fronc, pani poslankyňa Rosová. Čiže o tom už raz Národná rada hlasovala. Vy chcete o tri týždne, aby hlasovala o tom ešte raz. Keby sme každý zákon, každý zákon takto nad rámec iného zákona otvárali a potom hlasovali o ňom, tak nie je nič. Vyhlášky sú hotové. Viete, aký chaos by nastal dneska už, keby sme to zmenili? Vyhlášky sú hotové. Platia. Sú hotové. (Reakcia z pléna.) Však ich robím, tak asi o tom viem. Takže nesnažte sa otvárať iným zákonom iný zákon. Už si zvyknite na to, že Národná rada rozhodla, stihnúť sa to dá. Nikto nepovedal, že to sa stihnúť nedá, stihnúť sa to dá. Tak keď sa to stihnúť dá, tak to treba urobiť, ja mám tisíce listov, viete, že sme odložili špeciálne školy aj materské školy. Môžem vám pár listov ukázať, aby ste videli, ako mi vynadali, že prečo by tiež nemohli do toho ísť. Takže nie sú len kladné, sú aj opačné listy. Ja vám tie listy môžem ukázať. Takže Národná rada rozhodla a zodpovednosť je daná, tak už sa to nesnažme zmeniť a už vôbec nie zákonom o mládeži, aby sme tu riešili tak dôležitý a zložitý zákon, ako je školský zákon. Pán poslanec Slafkovský, my sme už pri prvom čítaní debatovali, či o tom žrebovať alebo nežrebovať. Veď mne sa to zdá byť nedôstojné, poviem otvorene. Radšej popracujeme na kritériách, na pravidlách. Dajú sa vymyslieť aj pravidlá, aj kritériá. Nie všetko je o žrebovaní. Tak dajme kritériá, dajme pravidlá a na základe toho to bude absolútne verejné. Dáme to na internet a na základe toho zverejníme, kto to podľa tých pravidiel získal alebo nezískal. Pani poslankyni Muškovej ďakujem za podporu. Ďakujem.